Een van twee vas vir aanranding op countrysangeres se paBeeldmateriaal van die drie mans by die vulstasie. Een van die twee mans wat na bewering die countrysangeres Mari Minnaar se pa by ŉ vulstasie buite Rustenburg in Noordwes erg aangerand het, is in hegtenis geneem. Sers. Kelebogile Moleko, polisiewoordvoerder, het aan Maroela Media bevestig ŉ 32-jarige man is Woensdag in hegtenis geneem in verband met die aanranding op Jan Minnaar (68) vroeër vandeesmaand. Dit volg ná die man hom in die teenwoordigheid van sy prokureur aan die polisie oorgelewer het nadat beeldmateriaal van hom en sy broer wyd op sosiale media versprei is, met ŉ gepaardgaande beloning. Die beloning is deur die publiek self ingesamel en spruit uit ŉ inisiatief van die aktivis en sakevrou, Helen Bloomer. Meer as R20 000 is tot dusver ingesamel. Buiten die beloning, sal dié geld ook aangewend word om Minnaar se mediese onkoste te help dek. Jan Minnaar se vordering ‘n week ná sy operasie. Stan Bezuidenhout, ŉ forensiese spesialis, het ook sy dienste gratis aangebied om die mans op te spoor nadat hy van Minnaar se aanranding bewus geraak het. Maroela Media het vroeër berig Minnaar, ŉ pensioenaris wat op ŉ kleinhoewe buite die dorp saam met sy vrou, Corrie, woon, was op 9 September die middag by die vulstasie om koeldrank te koop. Hy het pas sy twee kleinkinders, ŉ 11-jarige seun en driejarige dogter, by die skool gaan oplaai en hulle was saam met hom. Drie mans het glo by die stasie amok gemaak en onder meer op twee vroue, wat ook kinders by hulle gehad het, geskree en hulle geïntimideer. Minnaar is deur twee van die mans aangerand toe hy glo tussenbeide wou tree om tot die vroue se redding te kom. Die mans het in twee voertuie van die vulstasie weggery. Minnaar is ná die aanval na die Life Peglerae-hospitaal geneem waar hy in die waakeenheid opgeneem is. Albei sy wangbene is vergruis en sy neus en oogkasbene gebreek. Hy moes ŉ vyf uur lange operasie ondergaan om die skade aan sy gesig te herstel. Sy wangbene is opgebou en plate moes ingeplant word. Hy is verlede Woensdag uit die hospitaal ontslaan en sterk tuis aan. Liza Fitchat, Minnaar se ander dogter, het Donderdag aan Maroela Media gesê dit gaan beter met haar pa, maar dat hy nog emosioneel is. “Ons is baie bly oor die nuus dat een van die verdagtes in hegtenis geneem is, maar my pa voel nou sleg en jammer daaroor omdat die man ŉ vrou en kinders het,” het sy gesê. “Hy het nog pyn en daar is geen gevoel aan die regterkant van sy gesig nie. Die spiere hang en hy ontvang nou behandeling van ŉ spesialis daarvoor.” Fitchat het gesê sedert haar pa ontslaan is, was hy meestal bedlêend omdat hy maklik duiselig geword het. Hy het egter vandeesweek weer begin opstaan en klein takies op die kleinhoewe verrig. Mari Minnaar het haar dank namens die familie aan Bloomer, Bezuidenhout en die publiek uitgespreek. “Ons familie waardeer die ondersteuning so baie. Baie dankie, dit is ongelooflik. Woorde kan nie beskryf hoeveel dit vir ons beteken nie. Dis net amazing dat mense so omgee en help,” het sy gesê.